  Виталий Пронин Ижысь тросэз сюресъёс тупатъямез витё.Шаерамы улӥсьёс ӵемысь ӝожтӥсько урод сюресъёс вылэ. Та шугъяськытӥсь ужпум борды басьтӥськиз «Калык фронт» огазеяськон. Солэн выль проектэз нимаське «Калык фронтлэн» сюрес инспекциез / Урод сюресъёсын карта».Со нимаз вотэс бам, кытчы пырыны быгатэ котькуд мылкыд карись. Быдэс Россилэн картаяз пусйисько выльдон-тупатэмез возьмась сюресъёс. Мутусэз бадӟыматыны но, пичиятыны но луэ. Бадӟыматыса коркадылэсь но туспуктэмзэ учкемды луоз. Пичиятыса быдэс странамылэн картаысьтыз трос пичи виштыосты адӟоды. Соос гордэсь ке - сюресъёс аламаесь, соосты тупатыны кулэ. Вож луизы ке - тупатэмын ини.Валамон, виштыос буёлзэс ас понназы уг вошъяло, со ужез ас вылаз басьтӥз «Калык фронт». Нимаз комиссиос поталозы карта вылэ пусъем интыосы, соосты эскерыса возёзы.Удмуртиысь «Калык фронтлэн» исполкомезлэн тӧроез Андрей Цаплин ивортӥз, выль проект толэзь талэсь азьло гинэ ужаны кутскиз ай шуыса, но туннэ нуналлы отчы пыртэмын ини кунысьтымы 5 но ӝыны сюрс пала сюресъёс, люкамын 40 сюрслэсь уно «лайкъёс».- Лымы шунаса ӧз быры на, озьыен, матысь дыре карта вылэ эшшо тросгес горд виштыос кылдозы, - шуэ Андрей Цаплин. - Туннэ нуналлы отчы Ижысь гинэ 20-лэсь трос урод интыос пыртэмын ни.Азьланяз вотэс бамын улосъёс куспын рейтинг нуиськоз. Одӥг улосын трос горд виштыос луизы ке - со кышкыт ӧвӧл, пе (озьыен, калык сюресъёсыз понна сюлмаське). Кышкыт, со виштыос гордэсь ик кылизы ке. Рейтингъя валаны луоз, кытын кивалтӥсьёс калыкез кыло но сюресъёсты тупато, нош кытын кылэм-адӟем уг каро.- Воронеж, Рязань, Великий Новгород каръёсын ОНФ-лэн проектэз бадӟым пайда вайиз ни, - вера Андрей Цаплин. - Отын, «Урод сюресъёсын картаез» лыдэ басьтыса, тупатъян ужъёс борды басьтӥськизы. Оскиськом, асьме кивалтӥсьёс но проектэз дунъялозы, улосчиосмылэсь куаразэс кылозы шуыса.- Мон Воткинскын улӥсько, - вера «Урод сюресъёсын карта» проектлэн Удмуртиысь координаторез Михаил Колесников. - Кылем арын городамы кӧня ке кенер пуктӥзы. Тросэз али но паймо: малы соос кулэ вал? Огшоры адямиослэсь юась ӧз луы. Куд-ог дыръя тупатъяло воксё выль сюресъёсыз. Малы?! Мукет интыосын калык аръёсын сюрес возьма ук! Оскисько, проектмы таӵе учыръёсы но туж юрттоз шуыса.Вань малпан, уксё, та картаез лыдэ басьтыса, люкылӥзы ке, гурт сюресъёс палэнэ кылёзы шуыса. Угось кытын тросгес калык, отын тросгес куара люкаськоз. «Калык фронтын» оскыто, уксё, азьвыл сямен ик, каръёс но ёросъёс вискын люкылӥськоз шуыса.Куд-огезлэн юанэз кылдэ: кин висъялоз коньдон сюресъёс лэсьтонлы? Котьку сямен, бюджет. «Калык фронт» - со общественной огазеяськон, озьыен, уксё уг сётъя. Отысь азьветлӥсьёс чакласа улозы картаез но, тужгес трос «лайкъёсын» туспуктэмъёсты люкаса, вазиськылозы кивалтӥсьёс доры.Урод сюреслэсь туспуктэмзэ сайтэ интыян понна: dorogi-onf.ru сайтын регистрациез ортчоно. Кин ке тӥ дорозь вуттэм ни ке нюко-гопо ульчалэсь туссэ сайтэ интыяны, тӥ быгатӥськоды со понна куара сётыны. Куара сётон понна гинэ регистрация кулэ ӧвӧл. Сайтлэн бамаз, вылӥяз бурпалаз, гожтэмын «Хочу отметить дорогу», отчы зӥбоно, пусъёно кардэс яке гурттэс. Отчы лэсьтэм туспуктэмдэс пыртоно но вакчияк гожтоно сюрес сярысь: кузьдалазэ, кытчы нуэмзэ… Куронъёслы тупа ке, фотоды сутка ӵоже вотэс бамын потоз. Лыдэ басьтэ: сайтэ туспуктэмдэс толалтэ ке интыяськоды, фотояды но тол луыны кулэ, гужем ӧвӧл (мед адӟиськоз, туспуктэмъёс алигес лэсьтэмын шуыса). Со сяна, сюрес вылысь усьтэм люк яке пограм писпу сярысь иворез базае ӝог пыртон вылысь гужем «Урод сюресъёсын карта» телефонъёслы приложение ужаны кутскоз.Асьмеос ум лобаське, сюресъёс вылтӥ ветлӥськом, озьыен, проект борды ваньмы итӥськыны кулэ.Елена Рябина Туспуктӥз А. Горбунов   